CELEX: 
Language: lt
Date: 2021-02-24 00:00:00
Title: KOMISIJOS DELEGUOTASIS REGLAMENTAS (ES) …/... kuriuo papildomos Europos Parlamento ir Tarybos reglamento (ES) 2019/1238 nuostatos dėl papildomos informacijos priežiūros institucijoms teikiamų ataskaitų konvergencijai užtikrinti

AIŠKINAMASIS MEMORANDUMAS
            
            
               1.DELEGUOTOJO AKTO BENDROSIOS APLINKYBĖS
            
            
               1.1.Bendrosios aplinkybės
            
            
               2019 m. birželio 20 d. Europos Parlamento ir Tarybos reglamentu (ES) 2019/1238 dėl visos Europos asmeninės pensijos produkto (PEPP) sukuriama visos Europos papildomos asmeninės pensijos taupymo sistema. 
            
            
               Europos gyventojai senėja. 2060 m. kiekvienam pensininkui teks vidutiniškai tik po du darbingo amžiaus asmenis, palyginti su keturiais dabar. Todėl, nepaisant svarbių reformų daugelyje ES valstybių narių, valstybių narių pensijų sistemų tvarumui ir adekvatumui bus daromas vis didesnis spaudimas. Spaudimas daromas jau dabar, visų pirma, valstybinėms pensijų sistemoms. 
            
            
               Siekiant papildoma pensija papildyti pensijų pajamas iš tradicinių valstybinių pensijų sistemų, būtina daugiau taupyti. Todėl PEPP reglamentas yra svarbus orientyras siekiant pašalinti pensijų stygių ir kapitalo rinkų sąjungoje sukurti visos Europos asmeninės pensijos produktų rinką.
            
            
               Jame vartotojams siūloma papildoma galimybė susitaupyti pensijai. PEPP reglamentu sukuriamas visos Europos asmeninės pensijos rinkos pagrindas nustatant standartizuotas taisykles dėl pagrindinių produkto savybių, kaip antai skaidrumo reikalavimų, konsultacijų, investavimo taisyklių, teisės pakeisti teikėją, investavimo galimybių rūšies ir išmokų rūšies. 
            
            
               1.2.Tikslai
            
            
               Pagal PEPP reglamentą šiuo deleguotuoju reglamentu siekiama šio tikslo: 
            
            
               1.
                     papildyti PEPP reglamentą patikslinant 40 straipsnyje nurodytą papildomą informaciją, siekiant tinkamu mastu užtikrinti priežiūros institucijoms teikiamų ataskaitų konvergenciją.
            
            
               1.3.Teisinis pagrindas
            
            
               Šiuo aktu papildomas 2019 m. birželio 20 d. Europos Parlamento ir Tarybos reglamentas (ES) 2019/1238 dėl visos Europos asmeninės pensijos produkto (PEPP), o jo teisinis pagrindas yra to reglamento 40 straipsnio 9 dalimi Komisijai suteiktas įgaliojimas. 
            
            
               2.KONSULTACIJOS PRIEŠ PRIIMANT AKTĄ
            
            
               Šis aktas pagrįstas Europos draudimo ir profesinių pensijų institucijos (EIOPA) techninėmis rekomendacijomis, pateiktomis pagal Reglamento (ES) Nr. 1094/2010 10 straipsnio 1 dalį. Prieš pateikdama technines rekomendacijas Komisijai EIOPA surengė atviras viešas konsultacijas, kurios truko nuo 2019 m. gruodžio 2 d. iki 2020 m. kovo 2 d. Prieš viešas konsultacijas EIOPA gavo bendras dviejų suinteresuotųjų subjektų grupių – Draudimo ir perdraudimo suinteresuotųjų subjektų grupės ir Profesinių pensijų suinteresuotųjų subjektų grupės – nuomones. EIOPA taip pat sukūrė PEPP ekspertų praktikų konsultacinę grupę, kad ji aptartų praktinius plėtojamų idėjų aspektus, ir keitėsi nuomonėmis su EBPO ir žymiais pensijų srities specialistais. 2020 m. vasario 24 d. EIOPA surengė viešą klausymą, kuriame siekė išsiaiškinti suinteresuotųjų subjektų nuomones.  EIOPA taip pat atliko sąnaudų ir naudos analizę; kartu su viešų konsultacijų rezultatais ir EIOPA atsakymais suinteresuotiesiems subjektams ji įtraukta į galutinę ataskaitą. 2020 m. rugpjūčio 14 d. EIOPA nusiuntė Komisijai galutinę ataskaitą su techninėmis rekomendacijomis. 
            
            
               3.DELEGUOTOJO AKTO TEISINIAI ASPEKTAI 
            
            
               Šiuo deleguotuoju reglamentu siekiama patikslinti papildomus PEPP režimo elementus, kurie nėra susiję su strateginiais sprendimais ar politikos pasirinkimu. Todėl Reglamente (ES) 2019/1238 išdėstyta politikos sistema papildoma išsamesne informacija ir paaiškinimais dėl elementų, dėl kurių suteiktas įgaliojimas. 
            
            
               1 straipsnyje patikslinama papildoma informacija, kurią kompetentingos institucijos turi surinkti, kad būtų užtikrinta priežiūros institucijoms teikiamų ataskaitų konvergencija.
            
            
               KOMISIJOS DELEGUOTASIS REGLAMENTAS (ES) …/...
            
            
               2021 02 24
            
         
         
            
               kuriuo papildomos Europos Parlamento ir Tarybos reglamento (ES) 2019/1238 nuostatos dėl papildomos informacijos priežiūros institucijoms teikiamų ataskaitų konvergencijai užtikrinti 
               
            
               (Tekstas svarbus EEE)
            
            
               EUROPOS KOMISIJA,
            
            
               atsižvelgdama į Sutartį dėl Europos Sąjungos veikimo,
            
            
               atsižvelgdama į 2019 m. birželio 20 d. Europos Parlamento ir Tarybos reglamentą (ES) 2019/1238 dėl visos Europos asmeninės pensijos produkto (PEPP)
                  1
               , ypač į jo 40 straipsnio 9 dalies pirmą pastraipą,
            
            
               kadangi:
            
            
               (1)visos Europos asmeninės pensijos produkto (PEPP) teikėjams taikomi keli Sąjungos ir nacionaliniai sektoriniai finansinių paslaugų srities teisės aktai, taip pat atitinkami sektoriniai ataskaitų teikimo jų kompetentingoms institucijoms, įskaitant Europos priežiūros institucijas, reikalavimai. Nustatant informaciją, būtiną priežiūrai vykdyti, neskaitant informacijos, teikiamos pagal atitinkamą sektorinę teisę, būtina laikytis standartizuoto požiūrio, kad būtų galima sumažinti esminių nacionalinių papildomų ataskaitų teikimo reikalavimų skirtumų tikimybę. Komisija paprašė Europos draudimo ir profesinių pensijų institucijos pateikti technines gaires;
            
            
               (2)siekiant padidinti palyginamumą ir veiksmingumą ir nedubliuoti ataskaitų, kiek tai susiję su sektoriniais informacijos reikalavimais, reikalingas standartinės informacijos rinkinys,
            
            
            
            
               PRIĖMĖ ŠĮ REGLAMENTĄ:
            
            
               1 straipsnis
            
            
               Reglamento (ES) 2019/1238 40 straipsnio 1–5 dalyse nurodyta papildoma informacija apima šią informaciją:
            
            
               a)PEPP teikėjo rizikos valdymo sistemos (įskaitant jo valdymo sistemą), skirtos PEPP produktų keliamai rizikai valdyti, aprašymą;
            
            
               b)PEPP teikėjo vykdomos veiklos, susijusios su sektoriumi, kuriame PEPP teikėjas veikia, aprašymą, nurodant investicijų rūšį ir jų valdymą, tai, ar investicijos yra aktyvios ar pasyvios ir ar suteikiamos garantijos, taip pat rizikos mažinimo metodų taikymą, dydį pagal įmokas ir turto vertę ir sąrašą, kuriame nurodoma PEPP teikėjo buveinės valstybė narė ir visos PEPP teikėjo priimančiosios valstybės narės;
            
            
               c)informaciją apie tai, kokią rašytinę politiką turi turėti PEPP teikėjai atitinkamai rizikai mažinti;
            
            
               d)informaciją apie mokumo vertinimo principus, kai taikoma;
            
            
               e)atitinkamos rizikos, siejamos ar susijusios su PEPP teikimu, apžvalgą ir informaciją apie tai, kaip PEPP teikėjas ketina valdyti tą riziką, įskaitant (bet tuo neapsiribojant) finansinę ir likvidumo riziką, rinkos riziką, kredito riziką, reputacijos riziką ir riziką, susijusią su aplinkos, socialiniais ir valdymo veiksniais;
            
            
               f)informaciją apie PEPP teikėjo kapitalo struktūrą, įskaitant kapitalo pakankamumo rodiklius ir finansinio sverto lygį;
            
            
               g)informaciją apie PEPP teikėjo turimas sutartis ir su trečiosiomis šalimis sudarytas sutartis, įskaitant įsipareigojimus PEPP santaupų turėtojams išmokėjimo etapu arba įsipareigojimus teikti PEPP subsąskaitas.
            
         
         
            
            
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje 2021 02 24
            
            
               
                     Komisijos vardu
               
               
                     Pirmininkė
                     Ursula VON DER LEYEN
               
            
         
         
            
                  
                     (1)
                  
                        OL L 198, 2019 7 25, p. 1.